করোনাভাইরাসের চিকিৎসায় ৩ মাসের বেতন দান করলেন ট্রাম্প
প্রাণঘাতী করোনাভাইরাসের থাবা পড়েছে মার্কিন যুক্তরাষ্ট্রেও।  ইতিমধ্যে এ ভাইরাসে আক্রান্ত হয়ে এখনও পর্যন্ত ১১ জনের মৃত্যু হয়েছে সেখানে।







করোনা মোকাবেলায় দেশটির ক্যালিফোর্নিয়ায় জরুরি অবস্থা জারি করা হয়েছে।




এমন পরিস্থিতিতে করোনাভাইরাসে আক্রান্তদের সাহায্যে এগিয়ে এসেছেন মার্কিন প্রেসিডেন্ট ডোনাল্ড ট্রাম্প।
নিজের তিন মাসের বেতন নোভেল করোনাভাইরাসের চিকিৎসায় দান করেছেন ট্রাম্প। হোয়াইট হাউসের বরাত দিয়ে আন্তর্জাতিক সংবাদমাধ্যম সিএনবিসি এ তথ্য জানিয়েছে।
সংবাদমাধ্যমটি জানায়, ২০১৯ সালের শেষ তিন মাসের বেতন ইতিমধ্যে মার্কিন স্বাস্থ্য দফতরে দান করেছেন ট্রাম্প। এ সংবাদ নিশ্চিত করে টুইট করেছেন হোয়াইট হাউসের প্রেস সচিব স্টিফেনি গ্রিশাম।
টুইটে গ্রিশাম মার্কিন প্রেসিডেন্টের দান করা চেকের ছবি পোস্ট করেছেন। তিন মাসের বেতন হিসেবে ৭৩ লাখ ২৫ হাজার ৫৫০ টাকা (বাংলাদেশি মুদ্রায়) দান করেছেন ট্রাম্প।
ট্রাম্পের এই দান এটিই প্রথম নয়; এর আগেও দেশটির জরুরি প্রয়োজনে নিজের বেতন দান করার নজির রয়েছে তার।
প্রসঙ্গত যুক্তরাষ্ট্রের ১২টি রাজ্যে প্রাণঘাতী করোনাভাইরাস ছড়িয়ে পড়েছে। এতে শতাধিক ব্যক্তি আক্রান্ত হয়েছেন। বুধবার তিনজনের মৃত্যু হয়েছে। ক্যালিফোর্নিয়ায় নতুন করে একজনের মৃত্যু হওয়ায় যুক্তরাষ্ট্রে মৃতের সংখ্যা বেড়ে দাঁড়িয়েছে ১১ জনে। বাকি ১০ জন ওয়াশিংটন অঙ্গরাজ্যের বাসিন্দা।
যুক্তরাষ্ট্রের সেন্টার ফর ডিজিজ কন্ট্রোল অ্যান্ড প্রিভেনশনের (সিডিসি) তথ্যানুযায়ী, করোনায় যুক্তরাষ্ট্রে ১০৬ জন আক্রান্ত হয়েছেন। এর মধ্যে ৪৫ জন প্রমোদতরী ডায়মন্ড প্রিন্সেসের যাত্রী ছিলেন। এর বাইরে তিনজনকে চীনের উহান শহর থেকে ফিরিয়ে আনা হয়।

প্রাণঘাতী করোনাভাইরাসের থাবা পড়েছে মার্কিন যুক্তরাষ্ট্রেও। ইতিমধ্যে এ ভাইরাসে আক্রান্ত হয়ে এখনও পর্যন্ত ১১ জনের মৃত্যু হয়েছে সেখানে।